text: Kommunal ansat overfaldet
  18 juni 2012 kl. 13.53
  En 39-årig mand overfaldt mandag eftermiddag en servicemedarbejder på rådhuset i Sønderborg. Han brugte et knust krus som våben og tilføjede den ansatte flere snitsår.
  Manden var tidligere på dagen blevet bortvist på grund af truende adfærd overfor personalet på rådhuset.
  Servicemedarbejderen blev overfaldet, da manden igen kom til rådhuset og blev afvist.
  Den 39-årige kom også selv til skade, og både han og servicemedarbejderen er blevet behandlet på sygehuset i Sønderborg.
  Den 39-årige vil senere blive afhørt og formodentlig fremstillet i grundlovsforhør sigtet for vold mod tjenestemand i funktion.
  